Uitstalling van landskappe belig kwessies oor grond | Netwerk24
31 Oktober 2019 08:30
‘Three Hunters and Three Hunter Dogs’ (fotografie) deur Tebogo Moche.
’n Uitstalling van landskappe, ter aansluiting by die heersende gesprek oor grond, is die derde in ’n trilogie van belangrike Suid-Afrikaanse versamelings wat deur die Universiteit van Johannesburg (UJ) se kunsgalery aangebied word.
Conversing the Land bestaan uit werke wat uit MTN en UJ se permanente versamelings gekeur is, asook werke van studente in die UJ se ontwikkelingsplan vir opkomende kunstenaars. Tien werke van dié kunstenaars is uitgesoek om ’n vars blik op die Suid-Afrikaanse landskap te bied.
Annali Dempsey, kurator van die UJ-kunsgalery, sê die uitstalling “dokumenteer én verken die wyse waarop visuele kunstenaars met die grondkwessie omgaan in ’n poging om vas te stel wie ons is, waarvandaan ons kom, wat ons gehad het en wat ons verloor het”.
Sy voeg by dat die werke van jong kunstenaars nie net ’n vars energie bring nie, maar ook hul siening oor grond weerspieël.
‘Soos rook sal ons sweef’deur Wendy Malan is een van die gekeurde werke uit korporatiewe versamelings wat in die uitstalling ‘Conversing the Land’ te sien is.
Die uiteenlopende en uitgestrekte landskappe wat geskilder, geëts, gekerf en gegiet is, beeld die idee van identiteit uit teenoor ’n kulturele agtergrond wat dikwels gevorm word deur die grond wat ons ons tuiste noem.
“Die landskap waarin ons leef, word gepolitiseer en die kuns in die topografie ontbloot die ongelykheid wat ons herinner aan die voortdurende soeke na bemagtiging en om te behoort,” skryf Dempsey.
Nico Ras, een van die studente, se digitale druk met houtskool, Die lyf en hand, karteer die mens se liggaam as ’n landskap teen ’n topografiese agtergrond.
Shayna Rosendorff vra in haar werk “Waarom in goud belê as dit jou niks bied om te drink nie?”. Lebo Magolego se fotografiese werk, The Elephant in the Room, toon ’n ruimte tussen twee strukture met ’n olifant teen die agterste muur wat die aandag op stedelike lewensomstandighede vestig.
Neil Badenhorst se digitale media, Return to the Garden, toon ’n verbeelde mitiese landskap ongerep en onbewoon.
Devlin Tim se fokus is ’n middestadtoneel wat hy met olie op doek uitbeeld.
Die uitstalling kan tot 22 November in die UJ-galery besigtig word. ’n Gratis rondleiding word op 9 November om 11:30 aangebied. – Elretha Britz
Meer oor: Uj | Visuele Kuns | Johannesburg